เข้าอีหรอบเดิม
*ตลาดหุ้นไทยต้นสัปดาห์ที่ผ่านมาเริ่มจากการปรับตัวขึ้นให้มิตรรักแฟนเพลงประทับใจด้วยการกลับไปที่ 1,700 อีกครั้ง แต่พอภาคบ่ายก็เกิดอาการรูดลงมาถึง 5 จุด แล้วดีดกลับมาลงเลยอยู่ที่ 1,697 จุด ปรับตัวลง 2.04 จุด หรือ 0.12% ด้วยมูลค่า 3.97 หมื่นล้านบาท การปรับตัวขึ้นลงอย่างหวือหวาอีกครั้งไม่ได้ทำให้ “โมนิก้า” รู้สึกเซอร์ไพรส์ เพราะเป็นที่รู้กันว่าถึงดัชนีฯจะปรับตัวขึ้นหรือลงอย่างออกหน้าออกตาพอตกอีกวันก็ปรับตัวไปอีกทิศทางตรงข้ามทำเอารายเล็กรายใหญ่ที่ไม่ทันตั้งตัวน้ำตาเช็ดหัวเข่าทุกทีไป
6 ธ.ค. 2560

เจาะกระดาน : โมนิก้าและทีมงาน
*ตลาดหุ้นไทยต้นสัปดาห์ที่ผ่านมาเริ่มจากการปรับตัวขึ้นให้มิตรรักแฟนเพลงประทับใจด้วยการกลับไปที่ 1,700 อีกครั้ง แต่พอภาคบ่ายก็เกิดอาการรูดลงมาถึง 5 จุด แล้วดีดกลับมาลงเลยอยู่ที่ 1,697 จุด ปรับตัวลง 2.04 จุด หรือ 0.12% ด้วยมูลค่า 3.97 หมื่นล้านบาท การปรับตัวขึ้นลงอย่างหวือหวาอีกครั้งไม่ได้ทำให้ “โมนิก้า” รู้สึกเซอร์ไพรส์ เพราะเป็นที่รู้กันว่าถึงดัชนีฯจะปรับตัวขึ้นหรือลงอย่างออกหน้าออกตาพอตกอีกวันก็ปรับตัวไปอีกทิศทางตรงข้ามทำเอารายเล็กรายใหญ่ที่ไม่ทันตั้งตัวน้ำตาเช็ดหัวเข่าทุกทีไป
*เห็นได้จากปัจจัยในประเทศยังไม่ครึกครื้น หนำซ้ำยังถูกกดดันจากปัจจัยต่างประเทศเรื่องที่วุฒิสภาสหรัฐฯ ได้ผ่านร่างกฎหมายปฏิรูปภาษี เพราะหากมาตรการดังกล่าวถูกโหวตผ่านฉลุย ก็ถึงคราวที่จะโดนดึงเม็ดเงินกลับไปน่ะสิ แถมยังมีเรื่องการขึ้นดอกเบี้ยของเฟดในสัปดาห์หน้าที่บรรดาหมอดูหมอเดาเขาฟันธงฟันทิ้งกันว่าต้องขึ้นดอกเบี้ยแน่ๆเหมือนแช่แป้ง งานนี้ก็คงถึงคราวอวสานโลกสวยกันเสียแล้วกระมัง
*หากปัจจัยบวกกลายเป็นของฝรั่งตาน้ำข้าว คงต้องมาลุ้นว่าแรงซื้อกองทุน LTF-RMF จะยังช่วยประคองตลาดหุ้นไทยให้ดีดกลับมาที่ 1,700 อีกครั้งไหวหรือเปล่า? ความตื่นเต้นครั้งนี้ถือเป็นอีกช็อตที่ “เดี๊ยน” อยากให้จับตากันให้ดีๆ เพราะเท่าที่เห็นต่างชาติยังคงกระหน่ำขายหุ้นไทยออกมาไม่ยั้ง หากเผลอไผลไปแค่เพียงแวบเดียวอาจทำให้ต้องเสียใจไปอีกนานนะจะบอกให้
*วันนี้สิ่งที่ต้องจับตาเป็นเรื่องของหุ้นน้องใหม่ไซส์บิ๊ก GULF ที่กระแสแรงไม่ใช่เล่นหลังช่วงเปิดขายหุ้นไอพีโอมีทั้งคนรุมจีบรุมตอมไม่เว้นช่วง การก้าวขึ้นสังเวียนวันแรกอาจทำให้มูลค่าการซื้อขายของดัชนีกลับมาคึกคักกันอีกครั้ง การันตีได้จากพื้นฐานธุรกิจไฟฟ้าที่มีแนวโน้มการเติบโตแข็งแกร่งในอนาคต เป็นจังหวะที่ทุกคนจับตาว่าหุ้นตัวนี้จะกู้หน้าหุ้นไอพีโอที่เข้าเทรดช่วงปลายปีได้หรือเปล่า เพราะที่ผ่านๆมาเดี๊ยนเห็นว่าหลายบจ.ถูกเทขายกระหน่ำจนไปนอนแอ้งแม้งต่ำกว่าราคาไอพีโอซะอีกแหนะ!
*เห็นได้ชัดในรายของ GPI หลังจากเข้าเทรดเล่นเอาแมงเม่าน้ำตาซึม คราวนี้ถึงต้องเร่งถีบตัวขึ้นมาให้สูงกว่าราคาไอพีโอ 3.50 บาท ให้ได้ ล่าสุดไต่ระดับราคาขึ้นมาที่ 3.34 บาท บวกไป 0.18 บาท หรือ 5.70% ด้วยมูลค่า 196.08 ล้านบาท หากเป็นพวกโลกสวยชอบท่องอยู่ในทุ่งลาเวนเดอร์เป็นอาจิณคงต้องบอกว่าราคาหุ้นที่อ่อนตัวลงทำให้เห็นอัพไซด์จากราคาเป้าหมายที่ให้ไว้ก่อนหน้านี้เปิดกว้างมากขึ้น แต่ที่แน่ๆหุ้นตัวนี้มีทีเด็ดในช่วงต้นปี “โมนิก้า” เลยอยากให้ลองมองกันยาวๆ เลยนะเจ้าค่ะ
*ส่วนหุ้น PRM ตอนนี้ดูเหมือนจะซึมๆ จากผลกระทบค่าเสื่อมราคา เลยทำให้ราคาลงมาปิดที่ 10.30 บาท หรือรูดไป 8.04% ด้วยมูลค่า 742.08 ล้านบาท แถมผลงานในไตรมาส 3/60 ไม่เป็นที่น่าพอใจ แต่ยังพอมองเห็นแสงสว่างที่ปลายอุโมงค์เมื่อคิดไปถึงรายได้ในไตรมาส 4/60 ที่จะเพิ่มสูงขึ้น ใครที่มีของร้อนอยู่ในมือคิดให้ดีๆ ก่อนนะเจ้าค่ะแต่หากเห็นท่าไม่ดีจะโกยก็ไม่ว่ากันจ้า
*ฟากหุ้นยางยังคงท็อปฟอร์มวิ่งฉิวตามข่าวดีเห็นชัดจาก STA ขึ้นมาปิดที่ 13.60 บาท บวกไป 0.70 บาท หรือ 5.43% ด้วยมูลค่า 209 ล้านบาท เช่นเดียวกับ TRUBB ขึ้นมาปิดที่ 2.16 บาท บวกไป 0.10 บาท หรือ 4.85% ด้วยมูลค่า 11.74 ล้านบาท การปรับตัวแบบหวือหวาระดับนี้ “โมนิก้า” ขอเตือนเล่นรอบเก็งกำไรกันอย่างมีสตินะเจ้าค่ะเพราะอย่าลืมว่า “ยิ่งสูงยิ่งหนาว”
*ตบท้ายกันด้วย IVL กับ TU หลังมีประเด็นบวกหนุนจากการที่มีบริษัทย่อยอยู่ในสหรัฐฯ ซึ่งจะได้รับประโยชน์จากแผนปฏิรูปภาษีครั้งนี้แบบเต็มเม็ดเต็มหน่วยเริ่มด้วยการประเมินตัวเลขกำไร TU โต 3-4% ส่วน IVL โต 4.5% มีข่าวดีเข้ากระตุ้นแรงซื้อแบบนี้เห็นทีราคาหุ้นจะวิ่งฉิวอีกยาวงานนี้ “โมนิก้า” บอกได้เลยว่ากระแสมาแบบนี้เล่นตามน้ำไปเลยค่ะนายท่าน